送李君亮安撫赴闕
作者：度正
朝代：宋

paragraphs: 皇帝龍飛十四載，拱手垂衣功不宰。
誰生厲階起甲胄，天下岌岌幾於殆。
赫然烹阿封即墨，神機獨斷定四海。
內酬勳庸清列位，外召諸老仍博采。
自古聖人聞至治，不貴無過貴能改。
三池先生已先入，諫閣經幃行遂拜。
遂寧先生又繼起，老手便當調鼎鼐。
冬官侍郎何遲遲，幾日涪江下寒瀨。
恭聞促詔已屢下，雲漢昭回九天外。
吾君寤寐在良弼，其意豈不望啟乃。
往年袖手固其理，今日緘口庸何待。
祖宗至仁育疎戚，常使無權免驕泰。
宣仁聖烈重貶損，功參堯舜光萬代。
當時若不甚快意，其奈無憂近葅醢。
前乎六一論堯佐，後日了翁陳二蔡。
一從一違事已判，得失了然爲世戒。
況今政事歸中書，國體堂堂方正大。
春宮仁孝且英睿，多士盈庭復藹藹。
先生而言言易入，及其事至恐不逮。
姑置區區論商鑒，覆轍不遠那容再。
行看正道動前席，盛時難逢願自愛。